অন্নপূর্ণার সুর দুর্ভাগ্যজনকভাবে হারিয়ে গেছে। তাঁর অনুষ্ঠান দেখতে পাওয়ার কথা মনে করতে পারবেন এমন লোকের সংখ্যা খুবই কম। তাঁর বাজানো একটি মাত্র রেকর্ড আছে। সেটা এক দুর্লভ, ব্যক্তিগত রেকর্ডিং। তাঁদের একটি যুগলবন্দী অনুষ্ঠানে দরজার বাইরে রাখা স্পিকার থেকে সেই বাদন রেকর্ড করা হয়েছিল। প্রকাশ্য অনুষ্ঠান থেকে নিজেকে গুটিয়ে নেওয়ার পর রবিশঙ্কর এবং তাঁর বর্তমান স্বামী রুশি পান্ডের বাইরে তৃতীয় যে ব্যক্তিটি সরাসরি অন্নপূর্ণার বাদন শুনেছিলেন, তিনি বিটলস তারকা জর্জ হ্যারিসন। জানা যায়, সত্তরের দশকে বেহালাবাদক ইয়েহুদি মেনুহিনকে নিয়ে ভারত সফরে এসেছিলেন জর্জ হ্যারিসন। প্রধানমন্ত্রী ইন্দিরা গান্ধী তাঁদের সম্মানে কিছু করার ইচ্ছা প্রকাশ করেন। মেনুহিন বলেন, তাঁর একটি অসম্ভব আবদার আছে। তিনি অন্নপূর্ণার বাদন শুনতে চান। শ্রীমতী গান্ধী কি সে ব্যবস্থা করতে পারবেন? অনেক অনুরোধ-উপরোধের পর নিমরাজি হলেন অন্নপূর্ণা। তবে কোনো বিশেষ অনুষ্ঠানের আয়োজন হবে না। তিনি যখন রেওয়াজ করবেন, তখন তাঁরা পাশে বসে তা শোনার সুযোগ পাবেন। নির্ধারিত দিনে মেনুহিন যেতে পারেননি। তাঁর পরিবারের একজন অসুস্থ হয়ে পড়ায় তাঁকে দেশে রওনা হতে হয়েছিল। একমাত্র সৌভাগ্যবান ব্যক্তি হিসেবে হ্যারিসন তাঁর বাদন শোনেন।